как се прехвърля собствеността ?
прехвърлянето на собствеността върху недвижимия имот става с окончателен договор – нотариален акт. договорът се сключва в кантората на нотариус, като компетентен е нотариус от района, в който се намира имотът. нотариусът проверява самоличността, дееспособността и представителната власт на явилите се пред него лица, дали не са налице законови пречки за прехвърляне на имота и дали представеният проект за нотариален акт отговаря на законовите изисквания. нотариусът прочита на страните нотариалния акт и след като те потвърдят волеизявленията си, отразени в акта, документът се подписва от страните и от нотариуса. след това, в същия ден, нотариусът представя нотариалния акт в службата по вписванията по местонахождение на недвижимия имот. съдията по вписванията разпорежда вписване на акта в имотния регистър към агенцията по вписванията, което гарантира купувача при евентуални претенции на трети лица.